《次韵功远兄惠诗见劳》
宋代·高斯得

平生闻父师，择术明诺谔。
岂不依德言，其奈根器弱。
昕庭开兽樽，坐听诸臣咋。
谁其酌尝之，自牖勤纳约。
维时鹤山翁，铁作元佑脚。
振鬣一以鸣，万马立皆却。
此老埋虎丘，自顷气何索。
徽音阕不嗣，吾侪得无怍。
偶从锋镝余，来被缨组缚。
每怀季父风，自笑吾痹恶。
十驾希乘黄，其敢自菲薄。
啾啾竟何裨，有如丛间爵。
那知桓将军，早已惮孙绰。
鴥彼鞲上鹰，掣臂将汝攫。
何不追冥鸿，幡然见几作。
会逢故人刘，危言取眙愕。
腥{广里加酋}忌雕胡，薋菉妒芳若。
遂仇作俑人，意欲屏医药。
乐哉余不亭，闲身颇堪著。
寒溪静可鉴，青山崒如削。
未能及黎侯，且可栖晋鄂。
凭谁共行藏，归语故山鹤。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。